**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.07.2020, ora 08.00 – 27.07.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.07.2020, ora 07.00**

**RÂURI**

**Este în vigoare până la data de 27.07.2020, la ora 10:00, avertizarea hidrologică nr. 44 - COD GALBEN, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiş, Bârzava, Moraviţa, Caraş, Nera, Cerna, afluenţii mici ai Dunării aferenţi sectorului amonte S.H. Drobeta-Turnu Severin, Desnăţui, Jiu, Olt, Argeş, Siret (aferente judeţelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, OLT, SĂLAJ, SATU MARE, SIBIU, SUCEAVA, TIMIŞ şi VÂLCEA)*.**

**Debitele au fost** fost **în creştere,** ca urmare a precipitaţiilor căzute în interval şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Timiş, Bârzava, Moraviţa, Caraş, Nera, Cerna, Suceava, Moldova, pe cursul mijlociu şi inferior al Jiului şi pe cursurile inferioare ale Mureşului şi Bistriţei.

Pe celelalte râuri debitele au fost în scădere, exceptând râurile din bazinele hidrografice: Vedea, Bârlad, Jijia, cursurile inferioare ale Argeşului şi Ialomiţei şi râurile din Dobrogea, unde au fost relativ staţionare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Vişeu, Iza, Someș, Crișul Repede, Crişul Alb, Arieș, Timiș, Bârzava, Caraş, Nera, Jiu, Bistrița, Trotuș, pe cursurile Mureșului și Prutului, în bazinul superior şi mijlociu al Ialomiţei, pe cursul inferior al Moldovei și mai mici (10-30% din normalele lunare) pe râurile din bazinele Bârladului și Jijiei.

**Se situează peste** **COTELE DE ATENŢIE râul Prut pe sectorul Oancea-Șivița** ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează: la s.h. Oancea (440+20) – jud. GL și la s.h. Șivița (360+68) – jud. GL.

În interval a fost emisă o **atenționare hidrologică pentru fenomene imediate.**

**Debitele vor fi** **în creştere,** ca urmare a precipitaţiilor prognozate şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Bârzava, Moraviţa, Caraş, Nera, Suceava, Moldova, bazinul superior al Bistriței, bazinul mijlociu și inferior al Timișului, cursul inferior al Jiului și afluenții Mureșului inferior.

Pe celelalte râuri debitele vor fi în scădere, exceptând râurile din bazinele hidrografice: Vedea, Bârlad, Jijia şi cele din Dobrogea, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri importante de niveluri şi debite cu posibile depăşiri ale COTELOR DE APĂRARE pe unele râuri mici din zonele de deal și munte, în special din nordul, centrul și vestul ţării, datorită precipitațiilor sub formă de aversă, de scurtă durată, cu caracter torențial, prognozate.

**Se va menţine peste** **COTELE DE ATENŢIE râul Prut pe sectorul Oancea-Șivița**, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează : la s.h. Oancea (440+8) – jud. GL şi la Şiviţa (360+62) – jud. GL.

**DUNĂRE**

**Debitul la intrarea în ţară** (secţiunea Baziaş) **în intervalul 26-27.07.2020 a fost staţionar, având valoarea de 4800 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în creștere pe sectoarele Gruia-Calafat și Giurgiu-Vadu Oii și în scădere pe sectoarele Bechet-Zimnicea și Brăila-Tulcea.

**Debitul la intrarea în ţară** (secţiunea Baziaş) **va fi staţionar (4800 m3/s).**

În aval de Porţile de Fier debitele vor fi în creştere pe sectoarele Gruia-Bechet şi Oltenița-Galați, staționare la Corabia şi în scădere pe sectoarele Turnu Măgurele-Giurgiu şi Isaccea-Tulcea.

**2.** **Situaţia meteorologică în intervalul 26.07.2020, ora 08.00 –27.07.2020, ora 06.00**

**Administraţia Naţională de Meteorologie (A.N.M.) a emis la data de 26.07.2020, la ora 11.00, atenționarea meteorologică nr. 92, compusă din două mesaje, astfel:**

**MESAJ 1:**

**-COD GALBEN**- **instabilitate atmosferică temporar accentuată în intervalul 26.07.2020, orele 11:00-23:00: „în Banat, Crișana, Maramureș, vestul Transilvaniei, nordul Olteniei și al Carpaților Orientali temporar instabilitatea atmosferică va fi accentuată și se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și izolat grindină. Cantitățile de apă vor depăși 20...30 l/mp și izolat 40...50 l/mp**.”

**MESAJ 2- informare meteorologică-instabilitate atmosferică în intervalul 26.07.2020, ora 23:00-27.07.2020, ora 23:00: „începând din regiunile vestice și nord-vestice, apoi în special în cele nordice, centrale, precum și la deal și la munte vor fi perioade cu instabilitate atmosferică ce se va manifesta prin averse care vor avea și caracter torențial, descărcări electrice, intensificări de scurtă durată ale vântului, vijelii și izolat grindină. Cantitățile de apă vor depăși 20...25 l/mp și pe arii restrânse 35...40 l/mp.**

***Notă: În regiunile estice și sud-estice, în cursul după-amiezilor de duminică (26 iulie) și luni (27 iulie), vremea va fi călduroasă, disconfortul termic ridicat și local indicele de confort temperatură-umezeală (ITU) va depăși pragul critic de 80 de unități.***”

Această atenționare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-****către prefecturile judeţelor:*** *ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HUNEDOARA, MARAMUREŞ, MEHEDINŢI, SATU MARE, SĂLAJ, SIBIU, SUCEAVA, TIMIŞ şi VÂLCEA**(16 prefecturi)-****COD GALBEN****;*

*-****către toate prefecturile*** *(42 de prefecturi)-* ***informare meteorologică.***

**În ţară,** vremea a fost, în general, instabilă, cu înnorări temporar accentuate, averse și descărcări electrice în Banat, Crișana, local în Transilvania și la munte și pe arii restrânse în Maramureș, Oltenia și Muntenia. Ploile au avut și caracter torențial, iar cantitățile de apă au depășit pe suprafețe mici 30 l/mp în regiunile vestice și nord-vestice. În estul și sud-estul teritoriului cerul a fost variabil și doar cu totul izolat a plouat slab. Vântul a suflat slab și moderat, cu unele intensificări în timpul averselor. Temperaturile maxime au fost cuprinse între 23 de grade la Șiria, Dumbrăvița de Codru, Ștei, Voineasa, Reșița, Oravița, Huedin și 35 de grade la Cernavodă, iar la ora 06.00 se înregistrau 9 grade la Miercurea Ciuc şi 24 de grade la Sulina. Spre sfârșitul nopții s-a semnalat ceață izolat în estul Transilvaniei.

**Observaţie:** în intervalul de diagnoză au fost emise 16 mesaje pentru fenomene meteorologice periculoase imediate:

-1 avertizare cod roșu emisă de SRPV Cluj;

-5 avertizări de cod portocaliu, câte 2 emise de SRPV Cluj și SRPV Timișoara și 1 de CNPM pentru Muntenia;

-10 atenționări cod galben, 6 emise de CNPM pentru Muntenia, 2 emise de SRPV Timișoara și câte 1 emisă de SRPV Sibiu și SRPV Craiova.

**La Bucureşti,** vremea a fost călduroasă la amiază, cu maxime termice de 30 de grade la stația meteo Băneasa, 31 de grade la Afumați și 33 de grade la Filaret. Cerul a fost variabil, cu unele înnorări după-amiază, când s-au semnalat averse slabe în unele cartiere. Vântul a suflat slab și moderat. La ora 06.00, se înregistrau 18 grade în Băneasa și 19 grade la Afumaţi şi Filaret.

**3. Prognoza meteorologică în intervalul 27.07.2020, ora 08.00–28.07.2020, ora 8.00**

**În ţară,** gradul de instabilitate atmosferică va fi temporar accentuat în sud-vest, vest, nord și centru și se va manifesta prin înnorări, averse, descărcări electrice, intensificări ale vântului ce pot lua aspect de vijelie și condiții de grindină. Astfel de fenomene vor fi mai intense la deal și la munte, precum și în Maramureș și Transilvania, unde ploile vor avea caracter torențial, iar cantitățile de apă vor depăși 20...25 l/mp și pe arii restrânse 35...40 l/mp. În regiunile estice și sud-estice vremea va fi călduroasă cu cerul variabil și doar izolat vor fi manifestări de instabilitate atmosferică, dar disconfortul termic va fi în creștere, astfel încât indicele temperatură-umezeală (ITU) va putea atinge pe suprafețe mici pragul critic de 80 de unități. Temperaturile maxime la scara întregii țări se vor încadra, în general, între 24 și 34 de grade, iar cele minime vor fi cuprinse între 13 și 23 de grade.

**La Bucureşti,** vremea va fi călduroasă după-amiaza, când disconfortul termic va fi în creștere, astfel încât indicele temperatură-umezeală (ITU) va putea atinge pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 33 de grade, iar cea minimă va fi de 17...19 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**I.G.S.U.** informează telefonic despre producerea la data de 26.07.2020 a următoarelor incendii:

-la groapa de gunoi a municipiului Sighișoara, jud. Mureș, suprafața afectată – cca. 30 mp, stins în aceeași zi în urma intervenției echipajelor I.S.U. Mureș;

-la groapa de gunoi din zona orașului Amara, jud. Ialomița, suprafața afectată – cca. 500 mp. Echipajele I.S.U. Ialomița au intervenit pentru stingere, se va reveni cu informații.

**A.P.M. Iași, G.N.M.-C.J. Iași și I.G.S.U.** informează despre producerea la data de 26.07.2020, în jurul orei 18:00, a unui incendiu la depozitul de deșeuri municipale din zona comunei Țuțora, suprafața afectată - cca 2000 mp. A.P.M. Iași monitorizează calitatea aerului prin rețeaua de monitorizare automată, stațiile cele mai apropiate (IS-5-Tomești și IS-6-Bosia) neînregistrând depășiri. Pentru stingere au intervenit 4 echipaje I.S.U. Iași, personalul de la Salubris S.A. și Servicii Publice Iași S.A. (societăți din subordinea Consiliului Local al Municipiului Iași) și S.V.S.U. Țuțora. Focul a fost localizat, se acționează în continuare până la la stingerea completă a acestuia. Se va reveni cu informații.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT